“เฟซบุ๊ก” เผยกำไร Q2/60 โตแรง-ยอดผู้ใช้รายเดือนพุ่งแตะ 2 พันล้านคน
"เฟซบุ๊ก" เผยกำไร Q2/60 โตแรง-ยอดผู้ใช้รายเดือนพุ่งแตะ 2 พันล้านคน
27 ก.ค. 2560

เฟซบุ๊ก เปิดเผยว่า บริษัทมีกำไรที่สูงเกินคาดในไตรมาส 2/2560 จากอานิสงส์ยอดขายโฆษณาวีดีโอบนมือถือที่เพิ่มขึ้นอย่างแข็งแกร่ง
ทั้งนี้ กำไรต่อหุ้นของเฟซบุ๊กอยู่ที่ 1.32 ดอลลาร์ พุ่งขึ้น 69% เทียบรายปี และสูงกว่าที่นักวิเคราะห์คาดการณ์ไว้ที่ระดับ 1.13 ดอลลาร์ ส่วนรายได้รวมอยู่ที่ 9.32 พันล้านดอลลาร์ เพิ่มขึ้น 45% และสูงกว่าที่นักวิเคราะห์คาดการณ์ไว้ที่ 9.2 พันล้านดอลลาร์
ส่วนจำนวนผู้ใช้รายเดือนของเฟซบุ๊กอยู่ที่ 2.01 พันล้านคน เพิ่มขึ้น 17% ขณะที่รายได้จากโฆษณาบนมือถือนั้น คิดเป็นสัดส่วน 87% ของรายได้จากโฆษณาทั้งหมดในไตรมาส 2 เพิ่มขึ้นจากระดับ 84% ของไตรมาสเดียวกันในปีที่แล้ว